Վուդինգդինի ջրհոր

Վուդինգդինի ջրհոր (), ջրհոր է Մեծ Բրիտանիայի Բրայթոն և Հոուվ  բնակավայրում, Նաֆիլդ հիվանդանոցի բակում։ Այն հայտնի է որպես աշխարհի ամենախորը, ձեռքով փորված ջրհորը։ Դրա խորությունը ավելի քան 390 մետր է, ինչը 10 մետրով ավելի է Էմփայր Սթեյթ Բիլդինգի բարձրությունից՝ առանց ալեհավաքների։ Իսկ եթե դրա խորությունն արտահայտենք ստանդարտ երկաթբետոնե հորերի օղակներով՝ յուրաքանչյուրը 90 սմ բարձրությամբ, ապա կստացվի, որ հորատանցքը բաղկացած է մոտավորապես 435 օղակից։

Վուդինգդինի ջրհորը կառուցվել է աշխատանքային տան (), ինչպես նաև նոր արդյունաբերական դպրոցի կարիքների համար ջուր ապահովելու համար։ Այն կառուցվել է աշխատանքային տանը ապրող քաղաքային ցածր խավերի համար, որը նպատակ ուներ երիտասարդությանը կրթել, «աշխատանքային հմտություններ» տալ և փրկել «աղքատության անեծքից»։ Վարչակազմը որոշել է հրաժարվել քաղաքային ջրմուղից օգտվելուց՝ ավելորդ ծախսերի պատճառով, և այդ պատճառով որոշել է ջրհոր փորել։ Ջրհորի կառուցման աշխատանքները սկսվել են 1858 թվականին և ավարտվել չորս տարի անց՝ 1862 թվականի մարտի 16-ին։ Բոլոր աշխատանքներն իրականացվել են տեղի արտադրամասերից մեկի աշխատակիցների ուժերով։ Ջուրը հայտնաբերվել է մոտ 390 մ խորության վրա՝ հորատանցքի կեսից ավելին ծովի մակարդակից ցածր էր։ Չնայած ծախսերին, ջրհորն օգտագործվել է ընդամենը չորս տարի, որից հետո այն լքվել է և որոշվել է ջրագիծ քաշել։

Կառույցը Գինեսի ռեկորդների գրքում գրանցված է որպես աշխարհի ամենախորը ձեռքով փորված ջրհոր, որի խորությունը 391,6 մ է։ Հորատման արդյունքում ավելի խորը հորեր են ստացվել՝ Stensvad Water Well 11-W1 (Մոնտանա, ԱՄՆ) ամենախոր ջրհորն է՝ 2231 մ է, իսկ The Thermal Power Co (Կալիֆորնիա, ԱՄՆ) երկրաջերմային գոլորշու հորը՝ ավելի քան 2750 մ է։ Բրիտանական կառույցը ձեռքով փորված ամենախորն է, բայց ոչ ամենամեծը, Գրինսբուրգի Մեծ ջրհորը (Կանզաս, ԱՄՆ), որի խորությունը ընդամենը 33 մետր է, բայց տրամագիծը ավելի քան 9 մետր է, ինչը նրան դարձնում է աշխարհում ծավալով ամենամեծ ջրհորը։

Մշակույթում 
Ջրհորը մի քանի անգամ հիշատակվել է Սայմոն Մայոի «Քոր» () սերիալում, որտեղ գլխավոր հերոսը ռադիոակտիվ տարր է լցնում Վուդինգդինի ջրհոր։

Ծանոթագրություններ 

Ջրհորներ
Անգլիայի շենքեր և կառույցներ
Գինեսի գրքի ռեկորդակիրներ